Papersnake/gushiwen huggingface dataset:
清明日赴玉津园宴
蔡确（宋代）

春风盎盎水溅溅，南苑清明雨后天。门外游人听玉管，席间使者劝金船。

定须归路烧红烛，还有新诗上采笺。旧老恋恩方燕喜，看花应不忆伊川。
东掖怀天竺
释行海（宋代）

十年心事已蹉跎，吴越兴亡付绿波。
衰鬓又惊黄叶落，故乡遥认白云多。
葛洪井畔三生石，处士梅边士里荷。
总是平生快心处，夜长无奈月明何。
次赵文举简沙彦博二首 其一
张仲深（元代）

行路已知难复难，客边翻忆去年欢。骑马出门雨如注，江南江北汎盘盘。
和巩宰送牡丹三首 其二
姜特立（宋代）

唐世花名寖显时，才如韩白尚无诗。本朝盛赏唯西雒，万幄千庖泣玉脂。
短歌行
张率（南北朝）

君子有酒，小人鼓缶。乃布长筵，式宴亲友。盛壮不留，容华易朽。

如彼槁叶，有似过牖。往日莫淹，来期无久。秋风悴林，寒蝉鸣柳。

悲自别深，欢田会厚。岂云不乐，与子同寿。我酒既盈，我肴伊阜。

短歌是唱，孰知身后。
早秋
宗元鼎（清代）

我行初出郭，新月似蛾眉。几望望舒圆，今复蟾兔亏。

匪独此朝望，百岁亦如斯。怀情不能寐，徘徊向中墀。

侧闻草虫鸣，仰望繁星垂。人言秋漏长，已觉衡汉移。

千念未夜息，万感与朝期。长卿恒有疾，子云终何为？

引领还踯躅，泪湿衣裳缁。
灵沟道中
韩维（宋代）

久跼慕遐放，出郊欣所瞩。
清心晓岫碧，豁眼春原绿。
耕人毕在野，鸣鸟催播谷。
嗟尔农事劳，愿闻时泽足。
句 其一
吴说（宋代）

出峡名标第一楼。
南归 其四
李正民（宋代）

黄童白叟喜相迎，底事吴侬亦有情。绝域归来真异事，幸逢西北罢戈兵。
二月二日焚黄天色开霁宾游并集存没有光悲痛之馀因成鄙语
王十朋（宋代）

三釜深悲不逮亲，九天命下贲双坟。痛将泪杂香醪奠，忍见衣随告墨焚。

漠漠浓阴初阁雨，晖晖煖日旋披云。馀生难报劬劳德，犹有孤忠可报君。
御带花 屡从西华门过金鳌、玉练二桥，马上口占
顾贞观（清代）

梳妆台下，扪碑字、金碧依然天半。龙舟寂寞，信波翻太液，藕花长满。

知否凭高无限意，几增凄惋。传呼急，平明骑马，值紫宸班换。

指点重瞳亲御处，飞阁千层，彩虹双转。朱颜频改，都不是、寻常意中庭院。

飘泊青衫，随例属、天家拘管。忆二十年前慧业，侍玉皇香案。
超览亭
周牧（宋代）

翠微深处著亭台，抖擞红尘双眼开。
岚影剩添杯色好，泉声不带市喧来。
竹间啼鸟破山寂，天际孤舟界浪回。
占断鹞峰无限景，何妨杖屦日徘徊。
雨后丹凤门登眺
元好问（金朝）

绛阙遥天霁景开，金明高树晚风回。
长虹下饮海欲竭，老雁叫群秋更哀。
劫火有时归变灭，神嵩何计得飞来。
穷途自觉无多泪，莫傍残阳望吹台。
二老堂
葛立方（宋代）

去家才隔水一股，二老堂成三百弓。
鴒原暮下沙水暖，雁行夜落霜天空。
竹根酌酒不妨醉，花萼斲诗如许工。
坐久与关筇竹杖，出门人指两仙翁。
送杨廷芳三首
张栻（宋代）

自吾友若人，叹息恨不早。
相逢未出语，已足慰怀抱。
寒窗逾浃旬，百虑略倾倒。
霜晴不留客，别语讵能好。
不尽此时情，梅边试深讨。
猿
文同（宋代）

岷岭高无敌，来从第几层。
攀缘殊不倦，趫捷尔诚能。
晚啸思危石，晴悬忆古藤。
王孙非汝类，只可以文憎。
金刚随机无尽颂 其四 依法出生分第八
释印肃（宋代）

皆出此经中，无法不通同。夜来得一梦，今日又相逢。
秋日顾直指招饮镇海楼
陈堂（明代）

飞楼百尺白云停，太史曾占有使星。柏院风清消暑气，香醪杯绿泛沧溟。

屏开叠嶂芙蓉出，暮霭丛林罨画青。骢马到来山岳动，越裳何处不来庭。
和晏太尉怀寄燕侍郎
宋祁（宋代）

赐车高挂得长闲，犹寄南宫事下官。
招隐新君无怨鹤，趋朝旧路记翔鸾。
沧浪濯罢垂缨懒，礧磈浇馀著酒宽。
行到昔人知足地，羡君容膝易为安。
寄郑龙川子汝瞻岩翁二首一叙别怀一谢惠端砚
王迈（宋代）

寄我端溪玉一弯，文房取友此其端。
眼中厌持珊瑚树，掌上忻擎紫马肝。
底用千金求国手，拟封九锡霸词坛。
他时游宦南州路，免载囊中只石还。
商妇怨
周是修（明代）

作木莫作桑树枝，作女莫作商人妻。桑枝岁岁苦攀折，商妇人人感离别。

桑枝折尽犹解抽，人老岂有重苍头。神龙猛虎会可执，其奈夫婿心难留。

朔风吹江浪如屋，柁楼嘈嘈行色促。望杀苍天哀愤深，目断云山泪成掬。

何能化作樯头燕，到处飞飞得相见。何能化作帆上风，千里万里长相从。

父母嫁我非夙契，但云商人多赢利。门前宴集广舆马，篚筐聘来足珠翠。

岂知今日成参商，舆马珠翠看无光。月悬别恨秋宵永，花搅离思春昼长。

妾心岂学道傍柳，朝朝暮暮千人手。妾心岂学空中云，变易随时情何有。

妾心可似南山石，雨打霜侵只如昔。更看终岁不归来，化作南山一拳石。
出行湖山间杂赋
陆游（宋代）

鱼市樵风口，茶村谷雨前。
柳边烟掩苒，堤上草芊眠。
墓扫鸦衔肉，人归鹭导船。
东风吹短发，得句为谁妍
送高起居之泾县
徐铉（宋代）

右史罢朝归，之官句水湄。别我行千里，送君倾一卮。

酒罢长叹息，此叹君应悲。乱中吾道薄，卿族旧人稀。

胡为佩铜墨，去此白玉墀。吏事岂所堪，民病何可医。

藏用清其心，此外慎勿为。县郭有佳境，千峰溪水西。

云树杳回合，岩峦互蔽亏。弹琴坐其中，世事吾不知。

时时寄书札，以慰长相思。
句 其七
杨黎州（宋代）

刚肠欺竹叶，衰鬓怯芦花。
蚁斗
刘敞（宋代）

扰扰嗟何急，营营若有侵。由来穴知雨，非尔旱为霖。

王霸强并弱，兴亡古到今。愿君推达观，安得异机心。
题三教圆通堂
祖无择（宋代）

师本佛之徒。潜心老与儒。
一堂何所像，三教此焉俱。
香火长相续，丹青久不渝。
高贤旌好事，二记耸龟趺。
圆明园应直四首 其一
何栻（清代）

苑墙西畔月犹明，禁鼓虾蟆逼四更。不为鸡人催起早，六街一道马蹄声。
答徐广叔四问
灵澈（唐代）

童子出家无第行，随师乞食遣称名。

长沙岂敢论年几，绛老惟知甲子生。
谢宇文漳州送茶
吕本中（宋代）

暑气侵人病逾剧，虚堂坐调出入息。漳州太守送茶来，王圭小凤俱无敌。

太守怜我病无语，故遣此茶相劳苦。千金一饼君未许，百金一盏如泼乳。

其它斗芽未足数，下视纷纷等尘土。病夫未饮病先愈，坐觉爽气生肺腑。

城中车马闹如雨，更有乐善如君否。
呈许使君二首
杨公远（宋代）

河岳中原地，英贤间世生。
气雄虹万丈，心净月三更。
韩柳言同妙，龚黄政共清。
新安人有分，月旦原推评。
暴雨
朱之才（宋代）

掣电奔雷晻霭间，崩腾白雨袭人寒。颓山黑雾倾浓墨，倒海冲风泻急湍。

势似阳侯夸海若，声如项籍破章邯。炎歊一濯须臾耳，已看天围碧玉宽。
独立
陈与义（宋代）

篱门一徙倚，今夜天星繁。
独立人世外，唯闻涧水喧。
丛薄凝露气，群峰带春昏。
偷生亦聊尔，难与众人言。
雪封寺二首
李昴英（宋代）

凿通危石张文献，勘破禅关卢祖师。
奇事已堪夸北客，梅花先暖亦南枝。
立春
滕茂实（宋代）

东皇布政物皆春，山色禽声便可人。满谷和风消积雪，半窗晴日动游尘。

宫花插帽枝枝秀，菜甲堆槃种种新。拘窘经时成土俗，聊从一醉适天真。
妙成观北亭用何逸林韵
刘基（明代）

最爱云山满目前，更怜亭榭俯清川。草深林蔼迷樵径，花落岩清点客船。

碧涧金芝新出地，丹崖石穴旧通天。神仙应在楼头上，翠羽霓旌下日边。
浣溪沙（少蕴内翰同年宠速，遣妓隐帘吹笙，因成一阕）
葛胜仲（宋代）

东道殷勤玉斝飞。华灯倾国拥珠玑。玉奴嫌瘦玉环肥。

缥缈幸闻缑岭曲，参差犹隔夏侯衣。放开云月出清辉。
观理稼
梅尧臣（宋代）

稂莠日已长，匆匆芟薙初。
来时露沾屩，归去月侵锄。
一腹馁犹甚，百骸勤有余。
吾无力耕苦，谬读古人书。
雨后溪桥看水
林希逸（宋代）

绿遍东西岸，田家亦喜晴。溪因急雨涨，云放半山明。

沙外看流势，桥边听浅声。向令平十里，应与剡争名。
松江
俞桂（宋代）

荷叶翻风暑气微，看山露冷湿征衣。
垂虹夜静三高月，只照渔溪一舸归。
嵩山归送刘伯寿秘监
郭祥正（宋代）

松荒菊老嵩山秋，翁将归兮邈难留。幅巾短袖骑黄牛，翛然自难山中游。

山中游，谁与伴，两姬窈窕吹牙管。千岩万壑鸾凤吟，嫦娥侧耳冰轮款。

五音和畅王道成，不是嵇康广陵散。问公此曲谁为之，曲曲新翻公自为。

古人今人不到处，能与阴阳四序相推移。我知公心通造物，岂止人间妙音律。

天子呼来换旧章，乐成四十有五日。奏之明堂奉祖宗，天地清明和气溢。

至尊宠赐腰横金，自谓荣华非本心。再拜辞魏阙，扬鞭归故林。

故林在嵩山，白云幽径深。濯我衣上尘，重泻山水音。

只应王子晋，跨鹤每相寻。
中秋步月
罗与之（宋代）

景物与意会，捻髯声悲鸣。
一语得总持，万状就使令。
以我诗思苦，赏此秋月明。
今□月影里，几人同此情。
闲斋书事
曹孔章（明代）

林响溪雨来，萧萧客窗暝。
瑶琴倦不谈，石阑晚犹凭。
烟深鸟依树，花落风满径。
隔岸谁诵经，泠泠发清磬。
句
陆扆（唐代）

今秋已约天台月。（《纪事》）
五月十七日冒暑报谒
张九成（宋代）

炎热不可触，报谒当及时。
登车汗如洗，黾勉将何之。
城隅行诘屈，路转沿江湄。
仰看山列黛，俯瞰水沦漪。
心宽天地大，思远雪雾披。
犹如尘土中，忽见元紫芝。
暑气渺何许，清凉今在兹。
客子且休辔，与汝同此嬉。
人生贵自适，奔走亦奚为。
送朱师古少卿归蜀
喻良能（宋代）

西蜀多贤士，于今见奉常。
十年方出守，万里好还乡。
峡水冬无险，河图晚有光。
临歧分手处，政尔不能忘。
题许云江梅花仕女帐额 其三
许传霈（清代）

纸帐玲珑画却如，几生修得到华胥。诗成准待卿卿唤，酒熟茶香午梦初。
云樵为陈季昭作
徐庸（明代）

吴山有云樵，樵采乐事多。秋金铸为斧，若木求作柯。

斩伐声铸铸，云中闻唱歌。略杓横涧溪，负薪出烟萝。

胸次饱丘壑，足迹经岩阿。太白称文人，会稽羡翁子。

在昔维读书，于今兼画史。圣皇梦良弼，求访心未已。

待君写其形，平步拾青紫。何必老山林，孜孜日劳已。
岁晚书事十首
刘克庄（宋代）

细君炊秫婢缲丝，彩胜酥花总不知。
窗下老儒衣露肘，挑灯自拣一年诗。
九月十三日饮湖上
姚勉（宋代）

闭门十日厌尘埃，才见湖光眼便开。
最爱平堤杨柳外，几舟撑去几撑来。
钓台
艾性夫（元代）

不随龙去只鱼汀，绝喜先生世累轻。
却把客星侵帝座，岂因忘世未忘名。
九月廿二日家人插榴花梨花口号
张弼（明代）

重阳节后西风来，梨花榴花烂熳开。为怜黄菊真可愧，冷淡含香待雨催。
残疾
贾似道（宋代）

不问青黄赤白黑，不拘大小与残疾。
秃须秃尾小无爪，此物见之不足惜。
送梦上人归京
贯休（唐代）

伊余龙钟归海涯，千山万水情自怡。梦公别我还上国，

江边惨执行迟迟。向我道云中觅伴未得伴，

又示我数首新诗尽是诗。只恐不如此，若如此如此，

即须天子知。萧萧金吹荆门口，槐菊斗黄落叶走。

前程胜事未可涯，但恐圭峰难入手。莲峰掌记韩拾遗，

雁行雍穆世所稀。二十年前即别离，凭师一话吟朝饥。
岁暮书怀寄林玉溪
戴复古（宋代）

吾年几八十，暮景不胜斜。
老鹤犹能语，枯梅强作花。
一心为死计，无意问生涯。
有酒时相过，东隣八九家。
吴蔚若宫保八十赐寿
陈宝琛（清代）

贞元朋辈久凋零，晚及同朝又两星。禁闼梦痕馀箧烛，耆英心学见书屏。

兴贤故事工歌雅，增秩殊荣帝锡龄。潘傅后先辉里乘，霓裳一曲会重听。
浣溪沙 其一
薛昭蕴（唐代）

红蓼渡头秋正雨，印沙鸥迹自成行，整鬟飘袖野风香。

不语含嚬深浦里，几回愁煞棹船郎，燕归帆尽水茫茫。
江神子
李之仪（宋代）

今宵莫惜醉颜红。十分中。且从容。须信欢情，回首似旋风。流落天涯头白也，难得是，再相逢。

十年南北感征鸿。恨应同。苦重重。休把愁怀，容易便书空。只有琴樽堪寄老，除此外，尽蒿蓬。
百花洲诗用宋曾巩韵
弘历（清代）

珍珠漾为池，曲折成溪路。建闸缭垣隔，舍舟行数步。

既而复登舟，果惬幽探趣。锦䌫可无藉，云帆驶如骛。

蜿蜒岸几转，芳洲乃微露。百花旧传名，春风几朝暮。

是时值寒食，万卉霏香雾。诗情偶忆曾，画意谁传顾。

因谋民生计，谓可滋粳稌。渊材传五恨，我乃生千慕。
送邓太素还豫章
释通炯（明代）

寒岩不出动经年，回首南州意渺然。夜月正联高士榻，秋风又上孝廉船。

珠江缥缈孤帆远，彭蠡苍茫一镜悬。归去匡山遇宗炳，为寻莲社旧因缘。
抒怀惘南京常山公
宋祁（宋代）

缁帷怅别倏经年，荣路心危重惘然。
宁死道边终自直，狂歌河惘欲谁怜。
魂随夜蝶星垂地，信断秋鳞水接天。
早晚承明庆三入，愿持云汉续遗篇。
怀九老诗九章 其九 秀水家明经观光
姚燮（清代）

颉颃天籁富金石，高座指挥如意铁。倦还约束千古眼，不管春花遍狼藉。

七年不过丁卯庄，九霞常梦昆崙觞。延平剑气逼牛斗，郁然远见青虹光。
千秋岁（为壑翁母夫人寿）
张榘（宋代）

鹤城秋晓。又庆生朝到。人与月，年年好。黑头公相贵，膝下欢娱笑。君知否。个般福分人间少。

塞上西风老。红入霜前枣。日日有，平安报。慈颜酡晕浅，一呷金杯小。香缭绕。寿星明处台星照。
宋复古画《潇湘晚景图》三首
苏轼（宋代）

咫尺殊非少，阴睛自不齐。
径蟠趋後崦，水会赴前溪。
自说非人意，曾经人马蹄。
他年宦游处，应指剑山西。
念奴娇·四朝遗老
刘克庄（宋代）

四朝遗老，须眉白、巧历不知其纪。真唤九重为座主，肯谒侯门纪邸。晚会耆英，未论爵德，乡曲无如齿。酒酣度曲，妙音久不闻此。堪叹化鹤重来，但累累华表，旧人存几。散尽黄金，留箧中团扇，怕秋风起。结绮歌阑，披香宴悄，放出深宫里。颠毛虽秃，尚堪封管城子。
春怀
韩淲（宋代）

寂寂春风送落花，芊绵芳草遍天涯。数声飞鸟閒亭馆，几个轻鸥泊浪沙。

望断小溪流不尽，步寻幽谷路还赊。一巾华发吾何赋，肯与浮荣定等差。
夏夜乘凉
朱淑真（宋代）

满意好风生水面，趁人明月到天心。此时情绪谁能会，独坐中庭夜已深。
感山十咏 其八 甘露台
姚勉（宋代）

有唐太和年，宫中亦甘露。曾不如此台，空山自甘露。
黄筌画屏
李石（宋代）

阿筌千顷本胸中，学道分明画手同。
笔削来追麟获后，丹青为洗马群空。
登堂欲与修遗履，空户何由返大弓。
尚有沧溟垂素壁，且防蝇误污屏风。
学易斋
章粲（宋代）

天目鉴孤明，地籁奠众响。
虑淡世欲轻，性复道心长。
敛襟步前庭，手执周易往。
得知三画初，真契贯穹壤。
图书诣其微，精实超惚恍。
启蒙析其义，端倪见俯仰。
九京如可作，舍此吾安放。
庚辰八月谢病南归奉寄王浚川先生三十韵
薛蕙（明代）

圣代弘文运，词臣作颂年。声明增润色，藻翰郁联翩。

侧席思今上，登朝集众贤。儒林卑汉武，雅道复周宣。

后进争谈艺，诸公早并肩。风骚各自命，碑版竟谁传。

王子吾师表，名家尔最先。过都惊汗血，切玉辨龙泉。

西掖初迁谪，南台再弃捐。才高无汲引，数厄有屯邅。

流寓沿荒徼，栖迟遍冗员。山城盈瘴疠，海郡匝云烟。

寝息防多恙，行吟苦未便。湘累愁泽畔，康乐倦瀛壖。

履信曾非慊，阽危幸已全。梁园归仓卒，蜀道去寅缘。

雅兴应难辍，新诗定可怜。铜梁输险绝，锦水夺清妍。

岐路弥云阻，音徽日眇然。使车劳促遽，郎署困沈绵。

时俗知音少，平生激赏偏。素心乖报国，生事拟求田。

默默辞燕阙，悠悠望剑川。黄金遗骏骨，绿绮绝哀弦。

薄宦情殊倦，閒居病稍痊。风尘俱摆落，岩壑每周旋。

采药临蓬渚，藏书入洞天。珠林搴的皪，丹液漱潺湲。

遥忆峨嵋曲，长歌凤鸟篇。何当解缨绂，萧洒共寻仙。
曹亭三绝句 其一
孔平仲（宋代）

外看江水长，里见荷花发。庐阜收白云，南浦浸明月。
送持后过越
许景衡（宋代）

永嘉竹阁谈空相，自是僧中第一流。尽放衲僧来听讲，也容禅一不相谋。

二林三峡曾经耳，万壑千岩试举头。提取净瓶涓滴许，有时散作五湖秋。
江上吟晓
王贞白（唐代）

一叶野人舟，长将载酒游。夜来吟思苦，江上月华秋。

晓露满红蓼，轻波飏白鸥。渔翁似有约，相伴钓中流。
次韵学士重阳雪中见招不赴前后十六首
洪皓（宋代）

咫尺书来弗获陈，深虞璺鼓祃於神。
行人久执缘何罪，凡伯还归为弗宾。
聘鲁未能希季札，奔齐安敢效先辛。
或行或止关天命，岂是臧仓沮子春。
石壁寺山房即事
沈与求（宋代）

望断南冈远水通，客樯来往酒旗风。
画桥依约垂杨外，映带残霞一抹红。
辛酉秋七月过五羊夜宿黄木湾寄怀宝安诸君子
张萱（明代）

黄木湾头日欲西，轻雷挟雨过前溪。怀人一水秋偏爽，有客孤蓬梦转迷。

渔笛忽惊遵渚鸟，鼍更遥促报潮鸡。自怜室迩人犹远，尺素空缄隔岁题。
雪中忆昔五首
方回（元代）

忆昔湖天雪最奇，画船朝出暮归迟。
忍寒常竹怜高节，踏湿寻梅致好枝。
熟醉何尝知病酒，狂吟所至动成诗。
褵褷冻雀今相似，心欲高飞翅已垂。
留坝道中见稻
罗绕典（清代）

我本耕田夫，戴笠湘山曲。饭稻羹河鱼，江乡习淳俗。

自从官长安，冠冕苦拘束。疏懒弃蘋蓑，奔忙逐华毂。

回望旧家山，林烟隔空谷。秋雨稼云黄，春风秧水绿。

间阔儿时事，神驰渺幽独。此行出都门，沿途纷菽粟。

惟少红莲稻，难夸农足谷。有如听筝琶，尚未聆豪竹。

何意过松林，佳境豁心目。香叶舞翩翩，疏花散芬馥。

粒重欲垂头，泥深犹没足。行将筑高廪，秋成欣鼓腹。

吾侪牛马走，糊口营饘粥。常临乞米书，强窃代耕禄。

铅椠果何功，风尘徒逐逐。何时十亩间，稳古三间屋。

稼圃日潇洒，农书夜披读。言师苦县师，知足可无辱。
咏莺
元稹（唐代）

天下金衣侣，还能贶草莱。风流晋王谢，言语汉邹枚。

公等久安在，今绝何处来？山禽正嘈杂，慰我日徘徊。
雨晴小步
陈必复（宋代）

蚕月家家静，村流处处深。
草分两岸色，竹覆半池阴。
少饮亦微醉，独行还自吟。
儿童怪相问，争识野夫心。
若邪溪
韩性（元代）

一川暝色锁烟萝，萧洒禅关偈独过。檐卜香中诗梦远，芭蕉叶上雨声多。

九重阙下心犹恋，二十年前事总讹。画舫兰桡待明发，若邪溪水夜增波。
题杨补之梅二首
曾丰（宋代）

风流青帝欲回春，先遣玉妃清路尘。
过眼被渠偷笔写，虽忙犹得九分真。
赠罗大敏教谕之官襄阳
金幼孜（明代）

君家远自罗源出，道学相传有豫章。世系固应存庆泽，诸孙还喜绍书香。

圣朝作育文风盛，泮水弦歌化日长。早晚到官有馀暇，题诗须上岘山阳。
次渠仅老韵四首 其二
周行己（宋代）

世事人情了，年华鬓发侵。平生忧国泪，老去恋乡心。

四壁家千里，三秋书万金。号寒小儿子，念汝故情深。
邻翁问治生口占一绝
庞尚鹏（明代）

长啸须寻阮步兵，醉来高枕一身轻。如何范蠡扁舟去，千载犹传货殖名。
遣兴
孟郊（唐代）

弦贞五条音，松直百尺心。贞弦含古风，直松凌高岑。

浮声与狂葩，胡为欲相侵。
寄答潘文叔并属恭叔五首
赵蕃（宋代）

君家舍人公，世谓王杨作。
谁知所传授，白首终林壑。
至今有源流，泾渭分清浊。
岂比世上儿，风姿矜濯濯。
清江台致酒赠范希远龙图
郭祥正（宋代）

行手出烟雾，致酒清江台。水浅横沙露，林疏远山来。

白鸟一双横，青猿三叫哀。谁展摩诘图，而把渊明杯。

妙娥始七岁，弹筝殷晴雷。或如鸾凤吟，唤得阳春回。

主人亚父孙，卓荦王佐才。高谈使我听，明珠欲倾怀。

爽魄超太虚，月窟无飞埃。一饮不知醉，浩歌忘草莱。

迟明系双棹，回首安在哉。尺水公自养，以待天门开。
梦江南·红茉莉
屈大均（明代）

红茉莉，穿作一花梳。金缕抽残蝴蝶茧，钗头立尽凤凰雏。肯忆故人姝。
高邮道中
许瑶光（清代）

黄河回望白云飞，甓社湖清{禾欠}浪微。树隐露祠迷过客，草连营苑易斜晖。

一江红叶雁初下，两岸芦花蟹正肥。莫道来游春去久，绕陂烟雨尚霏霏。
江亭晚望
晁说之（宋代）

秋色日骎骎，江亭敞宿阴。
残霞沉浦口，新月出波心。
客恨此时薄，归怀晚岁深。
邻僧数来往，未肯愧南金。
明妃
孔武仲（宋代）

碧落千万里，轻云何处来。
仙衣行缥缈，海鹤去徘徊。
映日低秦岭，随风过楚台。
茅檐看不足，更欲上崔嵬。
干塔顶
释居简（宋代）

休观平地棱层，只要当头辨的。道人老手能高，向上为渠拈出。
读太白望九华赠青阳韦仲堪诗感赋
张宝森（清代）

我读太白诗，如见太白豪。青阳有韦生，名山同游遨。

莲花亭亭出渌水，谁其卧者赤松子。相期携手凌紫霞，俯视云台若敝踪。

青莲仙人不再来，韦生韦生安在哉！九华山中何所有，但见玄猿白鹄悲吟而徘徊。

空江月明几千年，采石谁放宫袍船。我欲临流一长啸，夜深恐惊鱼龙眠。

吁嗟乎！丈夫在世贵行乐，安能摧眉低颜就羁缚。

夜郎万里仍生还，笑尔公卿枉谣诼。名山有约不可忘，端委何如在岩壑。

有诗须乞太白灵，有酒须酹长庚星。他时白鹿青崖路，重访芙蓉九朵青。
和翁学录韵
李道纯（元代）

密意参同白玉蟾，元来穷理便通仙。未明太极生三五，徒涉蓬莱路八千。

释氏家风凭祖印，羲皇道统必心传。青天独露瑶台月，普印千潭一样圆。
待昭二首
司马光（宋代）

待诏久公车，囊装半已虚。
难文虽雅丽，未得似相如。
闻严子文纳妾孟宋有诗辄次韵
崔敦礼（宋代）

春市笙歌兴已阑，儒宫牢落分投閒。
不知列屋倾城蔡，自笑微官系触蛮。
赤脚有年供侍侧，青鸾无梦到人间。
传闻谪堕行云侣，想像高唐鬓欲斑。
赤壁歌
郑起（宋代）

赤壁山，赤壁水。
江有蛟龙，野有蛇虺。
天苍苍，云茫茫。
周瑜于此走曹操，声名万古随风长。
梦与舍弟登灵泉步趋如无疾既觉感而赋诗用王介甫韵
刘跂（宋代）

老夫东归喜，岂复念西悲。心安体当佳，抱病如何其。

欲成蹇士赋，应作半人诗。丘园窥不得，溘死恐无时。

谁令北山梦，彊健变衰迟。陟巘石岌岌，班荆草离离。

季也遮我留，更与道人期。梦中差独乐，不类觉时为。

昼夕代乘除，劳逸更共之。我岂不有瘳，阴若相扶持。

福虽未盈眦，自怪盛如茨。从今爱吾生，糜粥养蕃滋。
赠赵希哲还河南，仍寄其父太医
张昱（元代）

赵生幼小辞乡里，长成却自河南至。风流藉甚芝兰室，文采粲然瑚琏器。

懋迁不惮万里遥，鱼盐岁逐商人利。杭州旧是繁华地，轻薄相逢增意气。

爱生不登酒家楼，重生不游花柳市。秋风八月柳条黄，束装别我还洛阳。

楼船大帆高十丈，顺风一日到高堂。高堂双亲应自喜，宝货既丰儿亦至。

定呼斗酒出屏帷，膝下相欢复相慰。自来阴骘富人家，庐山董奉非徒誇。

拜罢而翁烦问讯，好种门前仙杏花。
祭九鼎十二首
真宗（宋代）

牧尊将将，徂基自堂。
牲牲肥腯，鼓钟喤喤。
肆予醒齐，椒声飶香。
聿来歆顾，天祚永昌。
永叔示及圣俞酬答因奉和寄圣俞
蔡襄（宋代）

吾友多称君，思见寒附火。
气温玉开籍，才敏鏃加笴。
尝於师鲁玉，言词屡及我。
乖疏久益新，慕合迎已可。
奈何縻组绶，无路动车輠。
近乃得百篇，能诗今信果。
清寒水石舂，怪险蛟螭锁。
远念烟鸿去，呈妍露葩娜。
古人虽已矣，风流未应堕。
东来勿后期，山桃缀红颗。
白帝庙
杨安诚（宋代）

蜀江万壑俱东奔，瞿唐喧豗争一门。
惊涛骇浪建瓴下，颠崖仆谷相吐吞。
朋妖窟宅恃幽阻，正昼喷薄阴霾昏。
灵宫奕奕镇地险，众渎禀令川只尊。
赤甲后耸黄熊跃，滟澦前峙青猿蹲。
舢舻衔尾下吴楚，约束蛟鳄如鸡豚。
旧传鼓角致雨雹，裹篙不触撑舟痕。
综理脉络尽西徼，帝假之柄攸司存。
子阳祚国十年近，此地未省东其辕。
联江列炬铁锁断，戎满奔北无留屯。
江关回首尽汉帜，遗黎何自知公孙。
血食汉代定不尔，但有故垒山之樊。
子美误信齐东语，感慨勇略招英魂。
山川之灵载望秩，僭伪讵可同时论。
向来名实久淆溷，荐裸无乃渎俎膰。
请从郦元为考证，神理昭昭斯可原。
四景为主事司叔端赋 其四 粉署含章
史谨（明代）

男子从来志四方，胸含至德已成章。昔年曾览银台政，今日应为粉署郎。

剑在丰城终变化，珠藏合浦自辉光。一朝养就凌霄翮，伫看飞腾入庙廊。
三高祠咏古三首 其三
刘季孙（宋代）

人物盛东南，莫如吴郡陆。汉季逮唐来，班班闻史牍。

门庭迭辉赫，龙虎争驰逐。风流郁兰桂，气象鲜车服。

鲁望乃其裔，清标映宗族。文章及者鲜，意趣超然独。

宁从一瓢饮，不枉万钟禄。云烟蔼巾袖，星斗粲胸腹。

来居笠泽旁，萧萧数间屋。厨中甑起尘，笔下珠盈斛。

吟须僧舍题，醉就友人宿。醒将太玄解，卧把离骚读。

心惟近渔钓，迹亦混樵牧。韵高谁可听，皮子往还熟。

唱酬数百篇，名流必雌伏。业书类有道，不赋长沙鵩。

晚泊松江上，遗图见眉目。分明孤鹤姿，轩昂骇鸡鹜。
颂古一百二十一首
释宗杲（宋代）

言无展事，语不投机。
随言者丧，滞句者学。
逢人不得错举。
满庭芳 玉兰
朱廷钟（清代）

刻玉玲珑，吹兰芬馥，搓酥滴粉丰姿。缟衣霜袂，赛过紫辛夷。

自丰临风皎皎，笑溱洧、芍药纷遗。藐姑射，肌肤凝雪，烟雨画楼西。

开齐，还也未，绵苞乍褪，鹤翅初披。称水晶帘映。云母屏依。

绰约露含日滉，冰轮转、环佩参差。问琼英。返魂何处。

清梦绕瑶池。
颍川侯祠（点苍山、白石江皆颍川战地）
张含（明代）

野老争传傅颍川，当年功业建南滇。
平蛮营垒苍山外，破虏旌旗白石边。
只见荒祠通落日，不闻遗像照凌烟。
阴风古树无穷恨，常为英雄吊九泉。
奉母八首仍依前韵 其四
张国维（明代）

颐养高年旦起迟，庭前春色动华滋。筵张南第迎梅萼，曝倚东轩拂柳丝。

干禄幸来青紫侍，扬名惭乏事功垂。诸孙罗列将朋酒，共祝长生拟玉饴。
腊月十二日宝善堂上梁书示儿辈
顾清（明代）

此堂成后屋俱新，忆旧看新一怆神。总谓承恩缘小子，岂知馀庆自先人。

爱隆手足延殊姓，让洽家庭及四邻。此是小年亲目见，万金留汝付儿孙。
惊秋
赵孟頫（元代）

泽国西风一夜生，故园乔木动秋声。山川满目悲摇落，物色无心得老成。

下坂牛羊知故道，亲人鱼鸟近幽情。向来豪气消磨尽，空对年光浪自惊。
好事近 二月十八日
刘仙伦（宋代）

桃李绿阴浓，屈指中和三六。恰是仙翁初度，霭瑞烟芬馥。

歌喉宛转绕华堂，总是长生曲。他日临清亭上，看儿孙朝服。
过梅岭
张廷臣（明代）

三十年馀此度过，鸿名峻岭共嵯峨。使星南指风霜异，驿骑北归金鼓多。

松干犹存巢野鹤，梅花折尽长烟萝。往来名利滔滔逝，俯仰乾坤一浩歌。
赠赵秀才一首
陈造（宋代）

平生心事钓渔舟，邂逅青衫映白头。
肯为功名戏雕虎，不留颜面对沙鸥。
露溥青盖高荷晓，风约黄陂小麦秋。
入眼斜川归趣好，此身何处不菟裘。
述悲
陆游（宋代）

屏居不出门，终岁袖手坐；但怪意气衰，那觉日月过。
故人为冢丘，老伴余几个？天高鬼神恶，回夭夷齐饿。
遗魂一零落，岂复闻楚些？且当醉浊醪，吾梦行亦破。
记小圃花果二十首 其二十 长春
刘克庄（宋代）

开落元无准，秾华浪得名。今朝俄绿暗，昨日尚朱荣。
斩蛇
佚名（宋代）

皇统承尧运，朱旗启汉家。
未诛秦始鹿，先斩沛中蛇。
杨太真
谢铎（明代）

春老华清宴，门深羯鼓声。新台高百尺，不见范阳兵。
和向令制锦轩
王庭圭（宋代）

大邑大官身所安，欲将何术抚创残。久怀利器聊堪试，正见操刀不作难。

百里光华风俗美，一天清澹水云宽。剸裁大巧元无迹，血指从旁袖手观。
杂咏一百首·尹伯奇
刘克庄（宋代）

不愁儿足冻，第恐母心伤。
所以子范子，惟弹一履霜。
偈颂四首
释惟一（宋代）

腊月二十八九，家家户户尽有。
不是北禅露地牛，便是清源白家酒。
罗旬杯盘，同欢共笑。
秋尽自遣
陆游（宋代）

息驾江湖上，推移岁又残。
雨添苔晖紫，霜染柏林丹。
贫叹耕畴薄，狂依禁网宽。
游山携一钵，到寺即开单。
题方士繇伯谟五丈所居三首
赵蕃（宋代）

远庵庵榜晦庵书，不独人高字亦如。
陇亩纵令非我有，溪山政自要君居。
二疏东门祖帐图
郑思肖（宋代）

昔日贤哉二大夫，东门祖帐耀通衢。太平时节独先去，阖国人知此意无。
野斋
刘璟（明代）

幽居萧散绝喧哗，恰似柴桑处士家。门径莓苔无俗客，池塘鼓吹有鸣蛙。

冬青万树凝新蜡，春菜几畦开杂花。但得眼前风物好，尽将诗酒作生涯。
采莲曲
胡侍（明代）

棹讴宛转发中川，队队红妆竞采莲。
欲就前溪问名姓，莲花当住木兰船。
金虎白龙诗 其四
张果（唐代）

二气丹砂不足灵，真成真气用黄轻。铅中有物丹中汞，人自迷津落路行。
閒居寄枯崖
胡仲弓（宋代）

地偏人罕到，独榻拟禅床，
欹枕圆残梦，推窗待晚凉。
行云无定迹，新月不多光。
安得君同社，清谈滋味长。
车行诗
许及之（宋代）

稳如江海迎潮上，险似虚空逐电行。纵使中原平似掌，我车只作不平鸣。
残丝曲
李贺（唐代）

垂杨叶老莺哺儿，残丝欲断黄蜂归。
绿鬓年少金钗客，缥粉壶中沉琥珀。
花台欲暮春辞去，落花起作回风舞。
榆荚相催不知数，沈郎青钱夹城路。
春日次韵罗善先照磨二首 其一
陈镒（明代）

客里光阴一瞬过，壮年心事易蹉跎。人生用舍同刍狗，世态炎凉似脚婆。

绿霭酿春归楚树，玉尘吹雨涨淮波。相逢此地重携手，无奈千丝柳色多。
故尚书懿敏王公挽词
文彦博（宋代）

盛德三槐旧，论交二纪深。帝聪闻曳履，人望在为霖。

没世犹赍志，康时未称心。孤怀伤殄瘁，清泪满衣襟。
江月亭
冯时行（宋代）

张家作亭跨江月，久欲题诗诗思竭。
今朝龙泉宝函来，岂亦索诗光贝阙。
忽忆曩时醉亭上，笑倚长松清兴发。
波光浩涉荡樽俎。夜色鲜明见毫发。
是时披襟揖灏气，蠲涤肺肝洗尘骨。
归来至今忽想像，犹觉人寰可超越。
会当月夕驾烟桨，吹笛呼龙出龙窟。
蓬莱方丈傥可寻，借我长风泛溟渤。
颂十玄谈 其六 心印
释印肃（宋代）

将喻红炉火里莲，精金百煅转光鲜。居尘不染随宜用，始觉松风解说禅。
长门怨
赵处澹（宋代）

未央宫花满枝，笙歌不断春风词。
玉阶露冷与天近，霓裳舞罢琼瑶户。
如今寂寂长门春，寒风萧萧愁杀人。
花开花落如洗，转眼身为陌上尘。
自笑夜来清梦断，犹觉瑶池侍君宴。
次韵九日四首 其一
刘一止（宋代）

九日佳名今古重，凤城秋色正明楼。厨供清酿香浮袂，恩赐黄花忆满头。

千里风烟殊未恶，五亭吟啸不应休。明年归觐酬前赏，倘念衰翁尚四愁。
归云溪三首 其一
郭印（宋代）

才入云溪境，欣然面故人。江郊宁改旧，竹树更增新。

泉石重为伴，樵渔永作邻。丁宁鱼与鸟，久出幸无嗔。
秋日村居
吴雯华（清代）

自爱投闲纵所之，江村林壑漫栖迟。本无喜愠抽身早，须信英雄种菜宜。

逸兴耽于黄菊候，幽情诉与白鸥知。绿杨影里三间屋，羡杀渔人理钓丝。
送郭晦叔知海州
郭祥正（宋代）

凛凛汾阳秀，螺川旧徙居。文名动场屋，孝节冠乡闾。

御史论才久，方州躐等除。朝廷终器使，宗庙得璠玙。
次韵洪总领题花信亭得江楼二首 其一
张纲（宋代）

谁为传花信，新亭破睡风。春回芳意早，客到赏心同。

酒盏摇江绿，诗笺照坐红。无由接欢宴，危坐正书空。
重答柳柳州
刘禹锡（唐代）

弱冠同怀长者忧，临岐回想尽悠悠。

耦耕若便遗身老，黄发相看万事休。
水调歌头 为龚节孙题种橘图
曹贞吉（清代）

玉局昔年客，秃鬓老仙翁。思移林屋嘉树，饱啖洞庭红。

疑作亭名楚颂，眷此素荣绿叶，惨淡比青枫。有志那能遂，遗迹大江东。

仿瞻子，怀古意，画图中。雨蓑风笠，长镵白木苦匆匆。

且自耕云半亩，转眼霜林千颗，一笑对山童。忘却生绡里，欲倩右军封。
金缕曲
汪淑娟（清代）

无计堪怜汝。只踌躇、秋来瘦得，腰围如许。君本多愁多病者，那禁这般情绪。

又几日、眠餐无主。叠了罗衾全不寐，听潇潇、如此西窗雨。

恁怪我，太烦絮。

珠沤槿艳无凭据。算人生、因缘离合，偶然萍聚。侬从于君相结爱，其乃痛无分处。

况侬也、悲秋儿女。一日伤心三日病，命恹恹、抵死支持住。

休忘了，这番语。
望龙山怀道士许法棱
刘长卿（唐代）

心惆怅，望龙山。云之际，鸟独还。悬崖绝壁几千丈，

绿萝袅袅不可攀。龙山高，谁能践。灵原中，苍翠晚。

岚烟瀑水如向人，终日迢迢空在眼。中有一人披霓裳，

诵经山顶飧琼浆。空林闲坐独焚香，真官列侍俨成行。

朝入青霄礼玉堂，夜扫白云眠石床。桃花洞里居人满，

桂树山中住日长，龙山高高遥相望。
有寄
杜牧（唐代）

云阔烟深树，江澄水浴秋。美人何处在，明月万山头。
送梁明府孔适谪闽盐官
欧大任（明代）

煮海功非细，牢盘有幕司。一轺劳跋涉，万灶问疮痍。

子荔红云宴，官梅白雪诗。时看天仗里，双舄入彤墀。
句
邵博（宋代）

平洲渚千奴熟，旌旗五马来。
寄冯当可
郭印（宋代）

合散真堪笑，回头迹已陈。
交情元共月，乐事不关春。
委俗终违已，躭经亦醉人。
行藏随所遇，了此百年身。
读书有感 其一
吕兆麒（清代）

欲采秾花可自由，春林多是不宜秋。相如解作《长门赋》，竟遣文君怨白头。
送顾华玉谪全州
王韦（明代）

踟蹰溪上暂停骖，欲话离言不可攀。世事日惟添白发，宦情时复梦青山。

乍寒燕谷莺无语，细雨湘江竹有斑。此去西堂春至后，拟开樽酒待君还。
满江红
元好问（金朝）

一枕馀醒，厌厌共、相思无力。人语定、小窗风雨，暮寒岑寂。

绣被留欢香未减，锦书封泪红犹湿。问寸肠、能著几多愁，朝还夕。

春草远，春江碧。云暗澹，花狼藉。更柳绵闲扬，柳丝谁织。

入梦终疑神女赋，写情除有文星笔。恨伯劳、东去燕西归，空相忆。
洞仙歌（鹤林赋梅）
葛长庚（宋代）

南枝漏泄，一点春光别。无蝶无蜂正霜雪。向竹梢疏处，瘦影横斜，真个是，潇洒冰肌玉骨。黄昏人静，踏碎阶前月。

忍冻相看惜攀折。巡檐空索笑，似笑无言，夜悄悄、香入寒风清冽。更那堪、画角恼幽人，又满地落英，愁肠万结。
飞龙引
刘基（明代）

轩辕黄帝上天时，五龙垂髯下接之，后宫綵女咸相随。

云轻龙健不可追，綵女化作黄金芝。金芝千年一作花，花光五色明朝霞。

扶疏荫映玉皇家，沉精降液为丹砂。鍊丹砂，成水银，水银流汞浴火轮。

火轮照曜十二辰，黄龙归来天帝嗔。
禅静寺
葛胜仲（宋代）

古寺邻曹崇，怪石罗庭户。奇礓漫难名，郁林不知数。

集虚竦苍桂，左纽真独步。两诗照丹壁，好在支与许。

却坐留芳轩，松竹发佳趣。山行未觉疲，更问劳劳路。
晚春客愁五绝
方回（元代）

十载干戈后，辛勤莳牡丹。
岂知身是客，借与别人看。
将过孔处士庄闻处士往许昌不果往
刘攽（宋代）

鹿门隐士肯浪出，荷蓧丈人行不逢。朝阳昼雨霁复暝，香山无路云重重。
双峰下哭故人李宥
刘长卿（唐代）

怜君孤垄寄双峰，埋骨穷泉复几重。白露空沾九原草，

青山犹闭数株松。图书经乱知何在，妻子因贫失所从。

惆怅东皋却归去，人间无处更相逢。
课子
魏绍吴（清代）

课子从来望岂奢，要令清白继吾家。读书明理资修养，守分安贫莫怨嗟。

俯仰问心求不愧，浮沉于道贵无差。中原倘有兴隆日，祭祀毋忘告阿爷。
题严介溪所藏何竹鹤画
陆深（明代）

江南五月黄梅雨，湿云不断生远水。风流太守竹鹤翁，家住江南水云里。

兴来挥洒出画图，高峰掩映云模糊。江回路转草堂静，雨崩沙塌溪桥孤。

钤山堂中群玉府，此幅远淡尤足数。宪使先生最爱才，玉堂学士真博古。

到处护持如有神，携来长安手泽新。高人韵士千年迹，孝子慈孙百代珍。
观陵
项安世（宋代）

晚艇村村载，秋原处处收。
年来尤爱此，一熟缓千尤。
原武丧女有感 其二
周行己（宋代）

飘零同逆旅，生死异前途。恩爱此生断，声容昨梦馀。

幻身今堕甑，戏事已陈刍。寂灭真为乐，劳劳得尔如。
虞美人（红木犀）
陈三聘（宋代）

乾红翦碎烦纤玉。相并黄金粟。汉宫素面说明妃。马上秋风应解、著燕支。

黄昏小树堪愁绝。不比梅花月。满天风露透肌凉。插取双枝归去、是谁香。
送赵礼部将漕广东
释善珍（宋代）

玉节畀名流，澄清十四州。
元公著书处，葛老炼丹洲。
星应郎官舍，霜侵使者裘。
东南箕敛极，宽得一分不。
赋杜若花
舒岳祥（宋代）

汀州春晚乐忘归，野草幽花兴趣微。
翠叶参差舒凤翮，斑心点缀戏儿衣。
掌中玉燕翩将舞，钗上银蛾乱欲飞。
便想此身为钓叟，沧江烟雨白鸥矶。
偈
释克文（宋代）

诸佛出身处，东山水上行。目前一弹指，变现自分明。

日面月面过，佛手驴脚呈。皆承此恩力，言外度迷情。
雨后游辋川
李端（唐代）

骤雨归山尽，颓阳入辋川。看虹登晚墅，踏石过青泉。

紫葛藏仙井，黄花出野田。自知无路去，回步就人烟。
瑞鹧鸪
佚名（宋代）

璇源一派接天流。秀毓君家公共侯。满月佳时近重九，生朝令节踵千秋。旦评指日腾佳誉，蟾苑他年快壮游。气宇如今复何似，相应十倍虎窥牛。
夏景 盛夏火为日
刘辰翁（宋代）

日在天无二，明明夏盛时。到今虽可爱，非火孰能为。

谩把薰弦语，难禁坐甑炊。未应一杯水，能沃九华枝。

王屋飞犹在，昆冈事可知。未须频梦灶，倏忽看崦嵫。
仙萼亭初成侍宴应制
沈佺期（唐代）

山中气色和，宸赏第中过。辇路披仙掌，帷宫拂帝萝。

泉临香涧落，峰入翠云多。无异登玄圃，东南望白河。
拨棹歌 其七
德诚（唐代）

有一鱼兮日溯洄，混虚包纳信奇哉。能变化，吐风雷，下线何曾钓得来。
次韵孙莘老见赠时莘老移庐州因以别之
苏轼（宋代）

炉锤一手赋形殊，造物无心敢忘渠。
我本疏顽固当尔，子犹沦落况其余。
龚黄侧畔难言政，罗赵前头且眩书。
（莘老见称政事与书，而莘老书至不工。
）惟有阳关一杯酒，殷勤重唱赠离居。
送胡运使
李新（宋代）

吴江冰散水溶溶，乍见山花缬眼红。
六日春容归汉苑，千年桃眼倚天风。
预留黄阁朱衣吏。令侍商丘白发翁。
玄圃长生新酿熟，一杯相属月明中。
暮秋闲望
魏野（宋代）

水阁闲登望，郊原欲刈禾。
坏簷巢燕少，积雨病蝉多。
砧隔寒溪捣，钟随晚吹过。
扁舟何日去，江上负烟簑。
吴宫四时词（四首）
九皋声公（明代）

柳色暗阊门，霓旌拂晚云。
湖边采香罢，就阅水犀军。
祗奉天书六首 其二 奉香酌献用《瑞安》。
郊庙朝会歌辞（宋代）

地届兴王，祥开图箓。典礼昭成，祺祥交属。大辂逶迤，卿云纷郁。

祐我含灵，锡兹介福。
登寿沙楼和抑斋韵
李曾伯（宋代）

江湖已老犹为吏，心境俱清即是仙。
聊挹层峦荐湘菊，一时人在小壶天。
和灵一上人新泉
刘长卿（唐代）

东林一泉出，复与远公期。石浅寒流处，山空夜落时。

梦闲闻细响，虑澹对清漪。动静皆无意，唯应达者知。
客归与舍弟仲言从弟季言宴集
邓雅（元代）

昔别怜桑梓，今还抚菊松。入门儿女笑，展席弟兄同。

岁月全生计，衣冠尚古风。怡怡有真乐，往事愧飘蓬。
和太师相公秋兴十首
夏竦（宋代）

沉沉池阁乍凉天，坐爱莲薰夜不眠。
却忆北门曾候对，半帘斜月玉堂前。
严寒次粟隐德上人韵二首 其二
陶宗仪（明代）

匡床燕坐坎离交，冰缀霜髭口欲胶。煖老正宜丝作毯，逸居那敢树为巢。

饥禽战羽时僵仆，猛虎摩牙夜噭哮。造物屈伸端有数，醉歌自把唾壶敲。
感寓 其六十五
朱诚泳（明代）

忆初周穆王，天下恣观游。八骏逐风雨，万里无停留。

瑶池觞阿母，玉帛朝诸侯。琼浆侑天乐，白云起仙讴。

山川务穷览，邦家宁复忧。徐方忽以兴，周鼎几不收。

亦有隋炀氏，黄金饰龙舟。琼花作奇祟，妖氛满扬州。

至乐不可极，淫荒竟成休。吁嗟后来者，能无览隋周。

茫茫天地间，无不有鬼神。在下乃河岳，在天为星辰。
春日春陪韩签虞丞解监修禊事即席中有虾菜梨
曹彦约（宋代）

雨馀春水压堤沙，柳未花飞蒲茁芽。
清流激湍石佛寺，崇山峻岭野人家。
大酉之山檀溪壑，春俗未改书成车。
居夷骤得群贤集，惠风鼓动生精华。
去年可疑张进士，市人物色争矜夸。
今年舣棹无所适，坐看孤鹜齐落霞。
长官敏者唐吏部，八龙受种今渥洼。
两年分韵得此老，未觉景物相宠嘉。
世南弄笔好商榷，宴客自许穷珍鲑。
万金鼎至我亦喜，便欲染指鱼与虾。
汉司隶后最静者，家有白璧无点瑕。
扣之清越声韵响，满座失喜相叹呀。
怪予穷陋一不有，冠者八乃独髽。
归而谋妇得斗酒，夜韭可剪鱼可叉。
偶欲占射酒似阙，自觉辈晚无肩差。
暗中曹刘不易得，屈宋未死甘押衙。
自从修禊卜师友，一洗万古况两蜗。
但恐朝家用贤急，去我便立文石花。
泮中曹刘不易得，屈宋未死甘押衙。
自从修禊卜师友，一洗万古况两蜗。
但恐朝家用贤急，去我便立文石花。
泮宫先生坐官舍，意此四子穷骄奢。
年前共得石居士，留客嵌空到日斜。
句 其十二
程师孟（宋代）

天香世界荷花白，御果园林荔子丹。
奉和刘彦基待相空至
释宗泐（明代）

实公同门英，论交二十载。赋诗多新语，亦足迈前代。

偶与仙翁言，久别思一会。溪山入春明，花乌亦相待。

孤云本无期，行踪定何在。日暮倚东风，疏钟起天外。
闲斋偶作
文彦博（宋代）

鼓吹尽私蛙，蓬蒿蒋径斜。梧高唯待凤，柳密只容鸦。

度暑巾裁縠，迎凉帐卷纱。茂陵无奈渴，犹有镇心瓜。
送高执中赴文州楒林
李新（宋代）

两眼追霜鹰，铁石悬肺腑。
何为向北风，送子泪如雨。
平生珍古交，及今未多数。
相逢汉江曲，聊作蘋鸥聚。
我疾子不憎，人弃子或取。
庄舄尚资越，茅兰植当户。
坐与斥鷃争，秋蓬塌云羽。
尝笑祢正平，飞毫赋鹦鹉。
身为机上肉，手复乱挝鼓。
老瞒畏口实，假手待黄祖。
早知时不容，敛板就公府。
社栎名散材，长年谢斤斧。
文豹皮为灾，安所逃缯罟。
我亦懲祢生，严律绳步武。
闭门收旧学，不管唇舌腐。
子今落穷边，武库润降虏。
过客无只轮，捷布恐旁午。
黑云压孤堞，残月走夜尘。
四邻递阴风，隔壁啸乳虎。
非但饮徒旷，愈觉诗思若。
参军新妇贤，眉颊生媚妩。
慰子远行役，举案头自俯。
已闻富书囊，到即弃栋宇。
异时宝弓剑，弃置贱如土。
承平诸将老，谁复师尚父。
可怜高阁生，落笔辄杕杜。
宛然琼瑶姿，寒光照玄圃。
再入乌衣曲，观者但如堵。
襄阳佳山水，檀栾结邻坞。
蚤晚折简来，为了脱簪组。
常父惠示丁卯雪十四韵谨同韵赋之
黄庭坚（宋代）

春皇赋上瑞，来宁黄屋忧。
下令走百神，大云庇九丘。
风声将仁气，艳艳生瓦沟。
寒花舞零乱，表里照皇州。
千门委圭璧，晓日不肯收。
元年冬无泽，穴处长螟蟊。
两宫初旰食，补衮献良筹。
有道四夷守，无征万邦休。
耆年秉国论，泾渭极分流。
辍耒入班品，逸民尽归周。
股肱共一体，间不容戈矛。
人材如金玉，同美异刚柔。
正须众贤和，乃可疏共吺。
改弦张敝法，病十九已瘳。
王指要不匿，蚀非日月羞。
桑林请六事，河水问九畴。
天意果然得，玄功与吾谋。
此物有嘉德，占年在麦秋。
近臣知天喜，玉色动冕旒。
儒馆无他事，作诗配崇丘。
登舟客有诵杜诗春水船如天上坐之句因成一绝
徐恢（宋代）

暖风收拾乍晴烟，春水西湖并半船。
若使杜陵轻着眼，应言直下是青天。
虚谷志归十首
方回（元代）

一出春连夏，新诗几首成。
多因书土俗，稍亦记途程。
删削犹无暇，传抄未可轻。
近来多才俊，何敢与争名。
题苏轼中山松醪赋真迹卷
弘历（清代）

中山停跸忆松醪，开卷如亲书兴豪。大令漫教誇裹铁，曹郎差可拟持螯。

文章烂岂惊徽纆，拄杖投仍起续骚。雪浪斋前重俯仰，髯翁曾此一挥毫。
又五首
王炎（宋代）

一身将百指，就食家浮游。
清霜木叶黄，弊笥无完裘。
平生三釜心，山阿种松楸。
圆枘运方穿，命不与己谋。
赋得百花潭送人之楚
杨慎（明代）

沧浪潭水照潭花，无赖家家恼杜家。不数潘安河内县，堪留卫杜洛阳车。

晴烟翡翠兰苕湿，凉雨鸳鸯荇藻斜。五两行穿巴峡树，百壶先泛楚江槎。
鹧鸪天·趁得东风汗漫游
辛弃疾（宋代）

趁得东风汗漫游。见他歌後怎生愁。事如芳草春长在，人似浮生影不留。眉黛敛，眼波流。十年薄幸谩扬州。明朝短棹轻衫梦，只在溪南罨画楼。
巫山
王无竞（唐代）

神女向高唐，巫山下夕阳。裴回行作雨，婉娈逐荆王。

电影江前落，雷声峡外长。朝云无处所，台馆晓苍苍。
和赵可大四绝 其三 不寐
王十朋（宋代）

唾手科名尚少年，无穷事业更居前。辛勤不寐思经意，却笑边韶好昼眠。
雪中 其四
韩淲（宋代）

泾渭本一水，浊清我何尤。白雪固为洁，老兴开两眸。

须臾冥心坐，薪火时添抽。咄哉皆前尘，秃发不满头。
十八日潮
陈师道（宋代）

江平石出涨沙浮，船阁平洲水断流。
朝暮去来何日了，一杯谁与吊阳侯。
陆倅连和三篇见示敬酬其一
曾丰（宋代）

信笔挥成五七言，敲门岂复作推门。江河自有长流势，斧凿俱无未没痕。

雨带客愁横白帝，风吹闺怨入乌孙。公于乐府有馀思，更为杨妃赋所冤。
游香山寺
曾丰（宋代）

二年官番禺，簿领未尝隙。
一月客晋康，偷闲得两日。
太守宣公孙，雅有好客癖。
相邀乘午阴，共往叩禅寂。
前驱破暝烟，磴道十余折。
草蒙百年街，屋倚千仞壁。
扳扪到上头，两眼眇万物。
宾主小夷犹，杯盘大狼藉。
毋多酌我醇，我渴咽泉沥。
毋多食我肥，我饥啗芝茁。
迩来伤南烹，颇复费北药。
坐客笑欲颠，诗人命能薄。
劝酬互喧哗，问答交戏谑。
车骑林间驰，衙官松下喝。
使君倡兹游，风景业已煞。
何当学谢安，更有携妓乐。
流水谁与弹，行云谁与遏。
雨来风薄之，其势飘以忽。
篮舆不及乘，急著下山屐。
林梢溜滴巾，石罅泥涴袜。
皂黥效殷勤，破袖争拂拭。
我叱皂黥术，袜巾岂所惜。
泥非世间污，溜是尘我汁。
点涴不厌多，愈多愈清绝。
都街见缘橦伎感而成咏二阕
宋祁（宋代）

迥望场中百尺竿，趫材飞捷过跳丸。
垂堂亦有千金子，不敢中衢徙倚看。
秋日将离滑台酬所知二首
薛能（唐代）

身起中宵骨亦惊，一分年少已无成。松吹竹簟朝眠冷，

雨湿蔬餐宿疾生。僮汲野泉兼土味，马磨霜树作秋声。

相知莫话诗心苦，未似前贤取得名。

灯涩秋光静不眠，叶声身影客窗前。闲园露湿鸣蛩夜，

急雨风吹落木天。城见远山应北岳，野多空地本南燕。

明朝欲别忘形处，愁把离杯听管弦。
闻鴞
王禹偁（宋代）

元精育万汇，羽族何茫茫。
为怪有鸱鴞，为瑞称凤皇。
凤皇不时出，未识五色章。
吾生在邹鲁，风土殊远方。
鸣鸠随乳燕，日夕巢我梁。
翩翾杂鸟雀，穿屋率为常。
又从筮仕来，五年居帝乡。
更直入承明，侍宴趋未央。
上林闻莺啭，巧舌如笙簧。
鸱鴞徒知名，闻见实未尝。
顷年谪商山，听之已悲凉。
今兹出内庭，罚郡来永阳。
谁知尔鸋鴂，营巢在城墙。
年加睡渐少，秋尽漏且长。
鸣啸殊不已，历历含微霜。
孺人泣我右，稚子啼我傍。
吾心非达士，讵免亦伥伥。
人生纵百岁，忽若石火光。
其间有穷通，幽昧难自量。
我爱臯与夔，峨冠虞舜堂。
箫韶闻九成，丹穴来锵锵。
又爱闳与散，陈力遇文王。
鸑鷟听岐山，多士周道昌。
嗟嗟汉贾谊，年少谪南荒。
故有鹏鸟赋，倚伏理甚详。
郇公暨邺侯，放逐同一邦。
夜深闻此鸟，韦公涕沾裳。
李侯举酒令，斯音非不祥。
坐客如不闻，罚之以巨觞。
遂使恶鸟声，听之靡所伤。
赞皇贬袁州，怀鴞义亦臧。
乃知昔贤哲，未免亦凄遑。
况予不肖者，冒宠登朝行。
报国惟直道，谋身昧周防。
四年两度黜，鬓发已苍苍。
虽得五品官，销尽百链钢。
何当解印绶，归田谢膏粱。
教儿勤稼穑，与妻甘糟糠。
凤来非我庆，号集非吾殃。
优游尽天年，身世俱可忘。
曝书偶见旧稿有感
陆游（宋代）

日满晴轩理蠹鱼，壮游回首一欷歔！凄凉王粲从军作，零落相欷谏猎书。
歌吹恍思登北固，弓刀谁记渡南沮？虎头本久功名相，归老林间计未疏。
兴化湄州岛祠天妃还
贡师泰（元代）

夜宿吴山上，朝行莆海东。地偏元少雪，天阔自多风。

不见波涛险，宁知造化功。百年神女庙，长护海霞红。
灵隐寺
邵锡荣（清代）

灵鹫何年寺，莲花湿翠重。泉飞一涧雨，涛落万株松。

妙法禅中悟，高僧月下逢。石桥归去路，又听隔林钟。
题平甫弟梁溪庄园
张镃（宋代）

两字虽差远，花繁好作名。
假饶千万偈，难状尔多情。
春事
胡宏（宋代）

走马寻春西复东，夭桃零落委残红。
可怜日暮天低处，但有梨花弄晚风。
西山
晁公溯（宋代）

万州城西何所有，高山其下俯寒塘。
浮鸥藉草溪沙暖，飞鸟冲寒野树香。
他日拟从南岳隐，平生尤爱北窗凉。
道人为我收松子，剩种清阴十亩长。
洞仙歌·丁卯八月病中作
辛弃疾（宋代）

贤愚相去，算其间能几。差以毫厘缪千里。细思量义利，舜跖之分，孳孳者，等是鸡鸣而起。
味甘终易坏，岁晚还知，君子之交淡如水。一饷聚飞蚊，其响如雷，深自觉、昨非今是。羡安乐窝中泰和汤，更剧饮，无过半醺而已。
乙卯春自郡归赏牡丹适有故意回唯魏紫略放二
姜特立（宋代）

归早开迟两寂寥，经年不见董妖娆。
芳心未展缘何事，半是閒愁半是娇。
又和梅雨
杨万里（宋代）

管得天公雨更晴，何关客子病心情。
得归此意良不恶，且住微躯也自轻。
沁园春（别陈总帅）
程必（宋代）

玉局仙人，轻帆万里，送入三吴。怪一舟如叶，元无浊物，依然姑怪，满载冰壶。昔日文君，千言成诵，不识如今记得无。新来也，喜都将分付，一颗骊珠。

向来田赋蠲输。散多少、春风巴与渝。算公家粗了，莼鲈而已，何妨西子，白发江湖。印铸黄金，时来须佩，毕竟人生万卷书。离情处，正秦淮岁晚，雪意模糊。
寄何我轩
蒲寿宬（宋代）

十年不见此髯翁，笑我而今鬓亦蓬。
几度因诗亲水部，一廻看剑泣山公。
无心尘世云移岫，极目仙壶浪拍空。
痛饮剧谈非是梦，寸丹长与荔枝红。
寄祝冯再来中丞是日值立春三首 其一
陈恭尹（清代）

维岳生来不计春，今年生日正春新。尽收肃杀还天地，重布阳和与世人。

灯市秾花连彩树，青郊仙仗迓农神。海隅父老相逢说，春在中丞两画轮。
渊明归庄图
黎贞（明代）

富贵不苟得，贫贱亦自荣。俯仰群化中，澹泊乃其情。

生理随分足，去就一毛轻。结庐虎溪侧，南山当前楹。

采采东篱菊，灿灿黄金英。折之既盈把，有酒一时倾。

陶然太古意，妙契夷齐清。焉知尘世上，奔竞日营营。
沙远晴波浅漾金鱼苗初上小如针将船载酒江头饮水柳千株满岸阴 其一
丁复（元代）

自爱江头著雨蓑，山光倒染鸭头波。蛮商即似天上下，打鼓向人帆侧过。
雨
吴麟（清代）

海气东南来，初望若积雾。浙近色转白，濛濛势散布。

次第失峰峦，微茫认林树。村南万顷田，不辨沟塍处。

廉纤方浥尘，已听檐溜注。隐几坐空窗，澄怀拟禅悟。

静课趁清宵，一卷《水经注》。
句 其三十八
王随（宋代）

岩深松半露，石乱水分流。
偈颂一百四十一首
释师范（宋代）

三月春将老，万木献青杪。
微雨湿残红，泉声杂幽鸟。
堪非堪笑，寒山子，
归不得，忘却来时道。
赋得沈珠于泉
独孤良器（唐代）

皎洁沈泉水，荧煌照乘珠。沈非将宝契，还与不贪符。

风折璿成浪，空涵影似浮。深看星并入，静向月同无。

光价怜时重，亡情信道枢。不应无胫至，自为暗投殊。
钱检法及代期以诗告别因次其韵
仲并（宋代）

昔年两岸柳，逢春正依依。
扁舟转河曲，风光随处宜。
弹指岁云转，秋风橘柚垂。
折腰得斗粟，未救臣朔饥。
儒宫一转有，惜哉壮观隳。
采采池中芹，乱葑迷涟漪。
萧条住槐市，庭空蔓草滋。
丹雘堕煨烬，草木含疮痍。
永怀千古人，杂佩思报之。
我乃但便腹，未免儿辈嗤。
斯辰况多艰，每怀废晨炊。
畴昔请长缨，唾手平龟兹。
西略收咸京，北伐空鲜卑。
坐令王室尊，国风无黍离。
力微不办此，千愁锁修眉。
承惠谢微官，一室投荒陂。
吴山险可攀，吴水清可窥。
胜概苦邀予，投绂今去迟。
王孙定伟器，尺璧无纤疵。
顶枯棋屡贾勇，佳篇仍致师。
一日不会面，悠悠勤我思。
大轴插牙签，细字攻毛锥。
朝廷罗群公，如君沧海遗。
勿学贫贱交，自比山林姿。
誓将友麋鹿，终焉寄锄犁。
况君秀眉宇，异世元紫芝。
新诗落我前，醉眼眩珠玑。
言多意无他，恋恋新相和。
男儿各行役，盍簪宁无时。
期君在岁寒，素心无自违。
君看千年柏，岂惮霜雪欺。
慎勿倚市门，美货当自怡。
怀璧忌暗投，按剑古所悲。
吴门三年淹，冲天在一飞。
征涂加餐饭，秋晚多寒晖。
求仙岂浪语，渺茫那可期。
行行快著鞭，献纳黄金扉。
勿作儿女别，泪下如绠縻。
我方戒多语，念念知昨非。
恨无锦绣段，酬君黄绢辞。
月夜
冯时行（宋代）

秋立雨新霁，气清云自消。
地空银海阔，天净玉丸跳。
把砚承明露，扶儿看碧霄。
病禁凄冷得，不惜到明朝。
别智玄法师
李商隐（唐代）

云鬓无端怨别离，十年移易住山期。

东西南北皆垂泪，却是杨朱真本师。
句
章甫（宋代）

今朝忽至前，郭索当炎伏。
也知楚人馋，不待秋霜熟。
登嵩岳绝顶
王紫绶（清代）

独倚中天览大荒，西来秋色更苍苍。日翻木叶红千顷，雨过芙蓉翠几行。

玉女寒棂惟皎月，汉皇辇路满清霜。回看磴道深无际，转欲凌风渡铁梁。
县斋秋怀 其三
程公许（宋代）

幼学自鲁邹，素心卑管商。谁令简书缚，课我星火忙。

我自友古人，渠肯兄孔方。飞檄浩盈几，泛窥隐中肠。

阁束且登楼，云鸿秋著行。
送裴子法北行
李庭（金朝）

疋马区区万里行，知君雅志为苍生。
圣朝若问经邦策，好草囊封劝罢兵。
观颜鲁公帖
郑思肖（宋代）

吾拜鲁公帖，凛然气如生。终身大唐臣，千载名峥嵘。

愧彼今之人，兽心蠹天经。
次敬叔韵二首
裘万顷（宋代）

别我新诗有许清，玉声金韵两琮铮。
笔端定自翻三峡，乞与余波赋赠行。
拟古十首 河传 拟花间 其一 春日宫词
邵亨贞（元代）

春殿。帘卷。郁金香远。午漏沉沉柳阴。楼前怨红何处寻。

沉吟。玉沟流水深。睡起长门催侍宴。情正倦强把镜奁展。

露柔荑。添黛眉。步移。君王犹讶迟。
句
王镐（宋代）

只言弱水蓬莱远，无奈仙风道骨山。
退思图
汪志伊（清代）

谁为箴规祇自思，藐躬得失寸心知。闲参叔简呻吟语，细绎香山讽谕诗。

指视严于初觉梦，弥缝愧在未能时。木兰堂畔花开落，顾影愁添两鬓丝。
栽菊
吕陶（宋代）

花名药品两相兼，种菊虽多岂避嫌。而我折腰求五斗，赏心于尔愧陶潜。
喜雨呈三衢苏大使君 其一
韩淲（宋代）

震雷飞电起云霓，想见铃斋闵雨时。十里颂声传道路，万家和雨舞童儿。

眷隆芝检闻归诏，恩浃棠阴有去思。行客为公停桂棹，坐看丰稔喜成诗。
迟明
王安石（宋代）

欹枕浩无情，蘧蘧独迟明。
霜繁红树老，云澹素蟾清。
倦鹊犹三尤，寒鸡未一鸣。
故山何处所，应有晓猿惊。
席上分韵送天觉使河东以登山临水送将归为韵
范祖禹（宋代）

唐尧茹藜藿，民俗犹忧深。
晋国壮山川，羌虏皆外禽。
宸心敬折狱，使节慎所临。
夫君台阁旧，空老翰墨林。
松柏饮岁寒，鵰鹗候秋阴。
揽辔上太行，北风爽烦襟。
当令桑枣地，愁汉为讴吟。
二江带双流，三峨耸危岑。
何时早归耕，杖履日相寻。
长孺幼安作西湖之游不以告某与元受明日二公
王灼（宋代）

满城扑面战黄尘，蜡屐故寻湖上春。
千顷烟波初弄日，四年鱼鸟恰知人。
有时览胜缘搜句，无术驱愁但饮醇。
可笑山王今不数，敝裘索寞走天津。
还家
刘攽（宋代）

久客常念归，还家自深愿。虽非湖海游，早已时节变。

果裸施于宇，蟏蛸巧相衒。墙根思哀蛩，危栋辞归燕。

贫加乡闾慕，病益儿女恋。栖迟免路旁，未厌茅屋贱。

衡门过凉雨，秋草盈芳甸。耕耘傥及时，筋力自此劝。
成都浣花草堂杜少陵祠 其十
于式枚（清代）

落拓瞻鸿碣，羁孤念鹤林。野亭劳望眼，水槛遣闲心。

寂寞扬雄劳，栖迟《梁父吟》。涪翁瓣香远，旷代结知音。
冲虚宫
陆游（宋代）

林馆松门白昼扃，骖鸾人去已千龄。
基存旧宅楼台古，地有遗千草木灵。
满洞晓云春酿雨，一池秋水夜涵星。
麻姑仙驭今何在，槛外孤峰晚更青。
黄罴岭
刘克庄（宋代）

黄茅迷远近，不见一人行。
信步未知险，回头方可惊。
路由高顶过，云在半腰生。
落日无栖止，飘飘自问程。
小春六花 芙蓉
岳珂（宋代）

人道秋来不似春，芙蓉特地张吾军。红妆绿水照清夜，綵仗青旂朝大昕。

吴阵绮罗千队拥，秦川锦绣五花群。可怜倚袖清霜早，日薄云轻醉未醺。
过贾六
苏晋（唐代）

主人病且闲，客来情弥适。一酌复一笑，不知日将夕。

昨来属欢游，于今尽成昔。努力持所趣，空名定何益。
浪淘沙
姜特立（宋代）

春事有来期。且喜春归。问春何似去年时。报道今年春意好，随似开眉。

往事莫伤悲。光景如飞。十似潘鬓已成丝。幸是风流犹未减，且醉芳菲。
转秩奉词蒙朝佐子静庆以四六戏裁长句为谢
刘子翚（宋代）

一岭无情阻面谈，鸣翰忽堕得双函。
抽黄对白虽云妙，刻朽嘘枯祗益惭。
小转只缘官带右，雄飞无复梦图南。
借留赖有天台侣，老矣真成七不堪。
中秋大风雨五绝
刘克庄（宋代）

好客期难至，清欢拟即差。
不逢□□镜，何处觅金蟆。
上云乐 桐柏曲
萧衍（南北朝）

桐柏真。
升帝宾。
戏伊谷。
游洛滨。
参差列凤管。
容与起梁尘。
望不可至。
徘徊谢时人。
山中即目二首
戴复古（宋代）

岩路穿黄落，人家隐翠微。
笼鸡为鸭抱，网犬逐鹑飞。
竹好堪延客，溪清欲浣衣。
禅扉在何许，僧笠戴云归。
念奴娇 尤展成招饮草堂同丁飞涛彭云客宋既庭御之即席分赋同用飞涛韵
陈维崧（清代）

别来何久，喜今朝坐上，五君二仲。齐作镇西鸲鹆舞，舞罢持杯仲讽。

蹴踏齐梁，凭陵晋魏，白眼看唐宋。髀虽生肉，公然意气毫纵。

最是月落参横，主人留客，不放归鞭控。能得几场花下醉，况是吴宫如梦。

锦瑟怜谁，青萍负我，快作临风弄。唾壶阙尽，狂歌乱击春瓮。
初游方岩山
戴炳（宋代）

图志旧尝看纪载，杖藜今得遍经行。渔翁化石几年钓，仙客有田何世耕。

千尺枯崖蜕龙骨，一帘飞瀑撼雷声。相传逸少曾来此，惜不镌岩记姓名。
点头石
释智愚（宋代）

大包才剖碍人间，日炙风吹转放顽。
见说听经曾肯首，更须来透铁门关。
公退曝日
仇远（元代）

公退无营懒读书，出门佳客费招呼。
閒搔短发身将老，独坐长檐日未晡。
溪女卖鱼随市价，村夫骑马纳官租。
劳生役役知何益，却笑今吾即故吾。
游竹林寺
方干（唐代）

得路到深寺，幽虚曾识名。藓浓阴砌古，烟起暮香生。

曙月落松翠，石泉流梵声。闻僧说真理，烦恼自然轻。
湖州歌九十八首 其九十八
汪元量（宋代）

杭州万里到幽州，百咏歌成意未休。
燕玉偶然通一笑，歌喉宛转作吴讴。
诗示庭佐弟
彭汝砺（宋代）

世味祇如此，消忧奚所娱。心烦多恶酒，眼病顿捐书。

倦倚筇枝竹，寒围木火炉。公宁机械废，我拙笑公愚。
白贲
牟巘五（宋代）

致节虽云贲则亨，含章内照乃为真。
离明外附天光发，艮止中为道体纯。
玉质未雕虹贯日，素功后绘物生春。
也应笑我元犹白，不比羔羊正直人。
连月闵雨倚阁税亩令下一夕大霔
释居简（宋代）

谓是洪羊雨，洪羊几日烹。天悭才自破，田稚忽更生。

涨溢重湖渌，欢腾万籁声。敛藏天下富，无廪不常平。
寄何立可提刑
刘克庄（宋代）

故人握节守齐安，闻说边头事愈难。
赤手募丁修险隘，白头擐愈御风寒。
半腰城甫包围毕，一把兵皆点摘残。
收得去年书在架，忆君灯下展来看。
答陈公美四首
苏洵（宋代）

公孙昔放逐，牧羊沧海滨。
勉强听乡里，垂老西游秦。
自顾未为壮，徒为久辛勤。
君子岂必隐，孔孟皆旅人。
夜坐因观杨伯虎和春字韵诗偶成五绝再寄
张镃（宋代）

案上因翻简铁堆，亲朋何日和诗回。
高怀剩得清閒力，满纸溪山秀色开。
和茧雪和移居二首 其二
谢元汴（明代）

吾庐亦何有，萧然数卷诗。破砚与秃毫，绳床能安之。

八峰九峰侍，芳辰赋清思。青雀烟中舫，我来梅雨时。

秋深红叶下，流光遂及兹。誓暮嗟已晚，古人匪吾欺。
襄阳迟舒给事汝德从剑阁入蜀
陈吾德（明代）

蜀使宁辞蜀道难，千山空说鸟飞还。金牛旧启通秦路，天马西飞入汉关。

旅泊尚依三楚外，梦游先到七盘间。云边独忆乘槎侣，夜夜看刀泣宝环。
题綵烟山人瑞槐堂
胡奎（元代）

青青堂下槐，乃在綵烟山。一本如合璧，两枝若联环。

堂中有贤母，日行槐树间。槐根两兄弟，綵服何斑斑。

母今发已皓，人与槐俱好。但见槐树长，不知母身老。

上有返哺乌，下有忘忧草。返哺识劬劳，忘忧思襁褓。

槐今高过屋，屈指三十年。东西或拱揖，左右相回旋。

不有两儿孝，安知慈母贤。草木亦微物，永锡信苍天。

儿今何所愿，愿槐长在目。槐花年年开，槐叶朝朝绿。

岂无蝼蚁梦，纷纷斗蛮触。一笑天地宽，白云满空谷。
又忆东林
彭汝砺（宋代）

夫君自南国，有信寄西风。天上曾攀桂，江边复转蓬。

试为千里约，敢愠一囊空。相望看明月，高秋复在中。
李子仪喜津改秩作诗相庆因次韵
吴芾（宋代）

有屋依山复面湖，幽栖试问有谁如。
门前更种千竿竹，堂上还堆万卷书。
每恨暮年方卜筑，岂知今日得安居。
鲤庭况有新桃李，莫惜时来长者车。